
Sadržaj generiran umjetnom inteligencijom može biti netočan.]
       REPUBLIKA HRVATSKA
       Općinski sud u Vukovaru
    Vukovar, Županijska ul. br. 31
Poslovni broj: P Ob-186/2025-23

U    I M E    R E P U B L I K E    H R V A T S K E
P R E S U D A

Općinski sud u Vukovaru, po sucu pojedincu Sanji Vrabec-Vrančić, u građansko-pravnoj stvari tužiteljice J. L. iz Nj., OIB …, koju zastupa punomoćnik F. M. odvjetnik u V. protiv tuženice E. J., nepoznatog boravišta, koju zastupa poseban skrbnik M. M., dipl. pravnica, stručna radnica Centra za posebno skrbništvo Z., Podružnica O., radi razvoda braka nakon smrti bračnog druga tužitelja T. J., nakon nejavne glavne rasprave održane i zaključena 10. rujna 2026. u nazočnosti punomoćnika tužiteljice te u nenazočnosti uredno pozvane tuženice, na temelju čl. 335. Zakona o parničnom postupku, 30. rujna 2026.

p r e s u d i o    j e

Utvrđuje se da je osnovana tužba pokojnog tužitelja T. J., OIB … koja je podnesene dana 25. listopada 2023. godine Općinskom sudu u V. protiv tuženice E. J. (rođene P.,) rođene ….  u V., R. F., sada nepoznate adrese prebivališta i boravišta, radi razvoda braka između sada pokojnog tužitelja T. J. OIB …, Ž… i tuženice E. J., nepoznate adrese prebivališta i boravišta, koji je brak upisan u matici vjenčanih matičnog područja P. za godinu …. pod rednim brojem ….

Obrazloženje
1. Tužitelj T. J.  je kod ovoga suda podnio tužbu 25. listopada 2023.  protiv tuženice tražeći da sud nakon provedenog postupka i izvođenja dokaza koje je predložio donese presudu kojom će razvesti brak koji je … u P. sklopio s tuženicom.
1.1. U tužbi navodi da je taj brak upisan  u maticu vjenčanih matičnog područja P.za godinu …. pod rednim brojem …, da u braku nije bilo djece, da je tuženica bračnu zajednicu napustila 2013. godine nakon što je došlo do nesuglasica među njima te su bračni odnosi teško i trajno poremećeni, da oni ne žive zajedno  i da tužitelj nema nikakvih kontakata s tuženicom.

2. S obzirom da je tuženica bila nepoznate adrese boravišta, sud je zatražio od nadležnog područnog ureda Hrvatskog zavoda za socijalni rad  imenovanje  posebnog skrbnika tuženici, tako da je Hrvatski zavod za socijalni rad Područni ured Ž. tuženici imenovao posebnog skrbnika u osobi M. M. dipl. pravnice iz Centra za posebno skrbništvo Z., Podružnica O. koja je tijekom ovoga postupak štitila prava i interese  tuženice.
2.1. Nakon što je posebna skrbnica zaprimila tužbu u podnesku od 21. svibnja 2024. obavijestila je sud da nije stupila u kontakt s tuženicom, da nema nikakvih saznanja o tuženici, da se ne protivi izvođenju predloženih dokaza, te da se opreza radi protivi tužbi i tužbenom zahtjevu.

3. Budući da je tijekom provedbe ovoga postupka, 20. studenog 2024., tužitelj umro, rješenjem poslovni broj P Ob-…od 2. siječnja 2025. sud je utvrdio da je nastupio prekid postupka, te da će se taj postupak nastaviti  kada nasljednici iza umrlog tužitelja preuzmu postupak ili kada ih sud na prijedlog protivne strane ili po službenoj dužnosti pozove da to učine.
	
4. Podneskom od 15. svibnja 2025. J. L., sestra pokojnog tužitelja T. J., obavijestila sud da ima aktivnu legitimaciju za nastavak ovoga postupka s obzirom da njezin brat T. J. nije imao djece, a njegovi roditelji su umrli prije njega, te je predložila da sud  nakon provedenog postupka  donese presudu sadržaja kao u izreci ove presude.

	5. Rješenjem poslovni broj P Ob-… od 7. srpnja 2025. nastavljen je postupak prekinut naprijed navedenim rješenjem te je  imenovana nasljednica tužitelja pozvana preuzeti ovaj postupak iza umrlog tužitelja.

6. Radi utvrđenja činjenica od kojih  ovisi osnovanost tužbenog zahtjeva tužiteljice, sud je po prijedlogu tužiteljice, ocjenjujući dokaze potrebnima,  izveo dokaze uvidom u i pregledom isprava koje  su dostavljene sudu, te je tako  pregledao i pročitao vjenčani list  (stranica spisa 4), potvrda od 23. listopada 2023. (stranica spisa 5), zahtjev za očitovanje službe za opću upravu Vukovarsko-srijemske županije (stranica spisa 6), rješenje o odobravanju sekundarne pravne pomoći (stranica spisa 10-16), ispis nakon izvršenog uvida u podatke JRO MUP RH za tužitelja i tuženicu (stranica spisa 21-23), rješenje o imenovanje posebnog skrbnica tuženici od 9. svibnja 2024. (stranica spisa 27-28), podnesak posebne skrbnice tuženice (stranica spisa 31), ispis nakon izvršenog uvida  u digitalne podatke matice umrlih na ime T. J. (stanica spisa 33), rodni list na ime J. J. (stranica spisa 42), dokaz o korespondenciji putem gmaila (stanica spisa 55), uvjerenje  za E. P. (stranica spisa 56), zahtjev za odobravanje sekundarne pravne pomoći (58-61), preslik putovnice i izvadak iz  matice rođenih na ime J. i J. J.,  zapisnik sastavljen kod javnog bilježnika M. K. u Ž. 28. siječnja 2025. u ostavinskom postupku iza umrlog T. J. iz Ž., dokaz o prijavljenoj adresi tužiteljice (stranica spisa 78-82 i 86), zahtjev tužiteljice od 8. rujna 2025. (stranica spisa 91-92) dokaz saslušanjem svjedoka M. P., A. P. M. Ž., M. Ž. i T. I. (stranica spisa 63-66) i tužiteljice kao parnične stranke (stranica spisa 70-71) i zapisnik o ročištu održanom 29. lipnja 2026. s dopunskim iskazom tužiteljice (stranica spisa 93-94).
6.1. Iz vjenčanog lista je utvrđeno da su T. J. rođen … u V., OIB i E. P.rođena …. u V., R.F. sklopili brak …. u P., da je činjenica sklapanja toga braka  upisana u matici vjenčanih matičnog područja P. za godinu …. pod rednim brojem … te da je nakon  sklapanja braka  ženik zadržao svoje prezime, dok je nevjesta uzela prezime ženika J.. 
6.2. Iz ispisa nakon izvršenog uvida u podatke Jedinstvenog registra osoba Ministarstva unutarnjih poslova Republike Hrvatske za tužitelja i tuženicu, rješenje o imenovanju posebnog skrbnica tuženici od 9. svibnja 2024., podneska posebne skrbnice tuženice, uvjerenja  za E.  P. utvrđeno je  da je T. J. imao prijavljeno  prebivalište  od 15. veljače 1984. do 18. rujna 2023. na adresi Ž…, od 18. rujna 2023. da je imao prijavljeno prebivalište na adresi Ž… te da je od 13. srpnja 1999. do 13. siječnja 2000. imao prijavljeno prebivalište na adresi B…, od 6. ožujka 2007. do 6. lipnja 2007. da je imao prijavljeno boravište na adresi P… i od 14. kolovoza 2009. do 14. veljače 2010. da je imao prijavljeno boravište na adresi R….
6.3. Utvrđeno je i da tuženica E.J. ne postoji s navedenim imenom, bivšim prezimenom i prezimenom nakon udaje i datumom rođenja …. u Jedinstvenom registru osoba koji se vodi kod Ministarstva unutarnjih poslova Republike Hrvatske tako da joj je Hrvatski zavoda za socijalni rad Područni ured Ž. radi zaštite prava i interesa u ovom postupku imenovao tuženici posebnog skrbnika na temelju odredbe čl. 241. st. 1. t. 2. Obiteljskog zakona kao osobi kojoj je najmanje tri mjeseca nepoznato boravište ili nije dostupna, a nema punomoćnika u stvarima o kojima se odlučuje na temelju odredaba toga zakona, te da imenovana skrbnica štitila prava interese tuženice  koja je na području Republike Hrvatska imala prijavljeno boravište u (privremeni boravak) na adresi P… od 16. siječnja 2006. do 22.  ožujka 2006. i od 23. ožujka 2006. do 23. ožujka 2007.  te da joj je određen osobni identifikacijski broj u Republici Hrvatskoj koji glasi: …
6.4. Iz ispisa nakon izvršenog uvida  u digitalne podatke matice umrlih na ime T. J. i zapisnika sastavljenog kod javnog bilježnika M. K. u Ž. 28. siječnja 2025. u ostavinskom postupku iza umrlog T. J. iz Ž. utvrđeno je da je T. umro … u Ž. i da se kod navedenog javnog bilježnika kao povjerenika Općinskog suda u V. vodi ostavinski postupak pod br. O-…te da je utvrđena njegova ostavinska imovina, te da su sestre ostavitelja J.L. i M. P. upućene obavijestiti javnog bilježnika o ishodu ovog parničnog postupka.
6.5. Iz rodnog lista na ime Jasna J., preslika putovnice i izvatka iz matice rođenih na ime J.L. i J. J.,  te dokaza o prijavljenoj adresi tužiteljice utvrđeno je da je  tužiteljica  rođena … u V. od oca I.J.i majke M. J.. D., koje su osobi roditelji  i pok. tužitelja T. J., da je tužiteljica udajom promijenila prezime u L., da tužiteljica ima državljanstvo Republike Hrvatske i prijavljenu adresu stanovanja u Nj…..
6.6. Iz dokaza o korespondenciji putem g-maila, uvjerenje  za E. P. (stranica spisa 56) i zahtjeva tužiteljice od 8. rujna 2025. utvrđeno je da je tužiteljica prije nego je nastavljen ovaj postupak nakon smrti tužitelja T. J.  putem elektroničke pošte zatražila od  Ministarstva unutarnjih poslova, posredstvom svog punomoćnika, adresu prebivališta i boravišta tuženice te da joj je  odgovoreno  uvjerenjem  izdanim na ime tuženice od 11. rujna 2025. (stranica spisa 56).
6.7. Iz suglasnih izjava svjedoka M. P. i A. P., utvrđeno je da su oni sestra  i šogor  pokojnog tužitelja T. J., da je  on bio u braku  s E. J., da su se vjenčali u P., da su ju prvi puta vidjeli u jesen 2007. kada je umrla T. i M. majka, te da je E.a majka u R. bila bolesna te je ona zbog toga  otišla u R. i nije više dolazila niti se javljala.
6.8. Svjedokinja M. P. u svome iskazu iznijela još i da nakon T. smrti nisu mogli pronaći  tuženicu niti njezinoj adresu, da joj nisu javili da je T. umro, da T. i ona imaju još  sestru J., ovdje tužiteljicu, te sestru S. i brata I., te da je T.  nakon što je tuženica otišla u R. šest do sedma godina živio kod sestara J. i S. u Nj. i brata u A., a kada se razbolio kod nje u G., te je poslije oporavka otišao u svoju kuću u Ž. gdje je i umro i gdje ga je ona nakon smrti identificirala.
6.9. Iz suglasnih izjava saslušanih svjedoka M. Ž. i M. Ž. utvrđeno je da je tužiteljica J. L. njihova susjeda, da su  ulica do u lice u Ž.,   te da pok. tužitelj T. J. nije spominjao da bi s nekim bio u braku i da kada su išli kod njega nikada nisu sreli ni jednu ženu, kao i da je T. umro prije možda godinu dana  i da je u Ž. živio sam u kući.
6.10. Svjedok M. Ž.  dodao je  i da je  T. dolazio kod njih i malo jeo i kupao se jer je živio u staroj kući bez struje.
6.11. Saslušani svjedok T. I. u svome iskazu iznio da poznaje tužiteljicu i njezinog pok. brata T. J., da tuženicu nikada nije vidio, da nije niti znao  da je T. s nekim bio u braku i da je to saznao tek kada ga je tužiteljica pitala može li biti svjedok u ovom postupku,  te da je T. živio u djedovoj kući u kojoj nije bilo struje ni uvjeta za život, pa da je znao doći kod  njega u njegovu staklarsku radnju napuniti mobitel, kao i da je T. umro prošle godine (svi su svjedoci saslušani 9. prosinca 2025.).
6.12. Saslušana kod ovoga suda kao parnična stranka, tužiteljica J. L. je u svome iskazu iznijela  da se njezin brat T. J. vjenčao s tuženicom počekom kolovoza … u P., da je godinu dana prije tuženica bila u Ž. kad je  umrla njihova majka  i da poslije toga tamo više nije bila, da su se …. vidjeli na moru, da je ona čula da je nakon toga tuženica otišla u V. kući da se brine za majku, da nitko ne zna gdje je ona,  da je  u listopadu 2013. njezin brat T. J. došao kod nje u Nj. i slijedeći osam, deset godina malo bio kod nje, malo kod sestre S. te nekih mjesec dana kod brata I. u A., da je njezin brat T. podnio tužbu za razvod braka zato što nije mogao uzdržavati tuženicu, da je dva tri puta išla s njim u banku  odakle je slao novce tuženici,  da je ona (tužiteljica) iz Nj. dva do tri puta godišnje dolazila u Ž., da  T. nije znao gdje je tuženica i odlučio je podnijeti tužbu za razvod braka, da je T. J. umro …., da  je ona najstarija od djece i da još osim T. ima sestru M., sestru S. i brata Ivana, da je ona postupak nastavila jedina zato što mu je bila najbliža i cijeli se život brinula za njega, da je  podnio zahtjev za mirovinu, išao liječniku, da je morao uzimati inzulin, da joj nije poznato jesu li T. i E. imali djecu, da je njezin brat T. suvlasnik na djedovoj kući, a da je ona suvlasnica  bila u preostalom dijelu  i da je sve prevela na njega da može raditi sve vezano za kuću, da  je njezin brat T. J. bio bolestan, da nije mogao raditi i nije mogao uzdržavati tuženicu, da nije htio podnijeti zahtjev za socijalnu novčanu pomoć i da su mu ona i sestre i brat  davali  sitnu financijsku pomoć, te da tuženica nije bilo na T.o sahranu jer je nisu mogli o tome obavijestiti zato što ne znaju gdje je, a T. nije imao kontakt s njom.
Dopunski saslušana 29. lipnja 2026. ponovila je navode da ne zna gdje se nalazi tuženica te iznijela da je svoga punomoćnika ovlastila  da  poduzme sve potrebne zakonom predviđene radnje i zatraži da se dostave isprave koje su potrebne da bi se mogao završiti ovaj parnični postupak.
 
7. Izvedeni dokazi su ocijenjeni savjesno i brižljivo primjenom čl. 8. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07- odluka Ustavnog suda RH i 84/08, 96/08, 123/08, 57/11, 148/11 - pročišćeni tekst, 25/13, 89/14- odluka Ustavnog suda Republike Hrvatske i 70/19, u daljem tekstu ZPP) kako svaki zasebno, tako i svi u međusobnoj povezanosti s rezultatima cjelokupnog postupka.

8. Člankom 12. Obiteljskog zakona (Narodne novine 103/15, 98/19, 47/20, 49/23–Odluka Ustavnog suda Republike Hrvatske i 156/23, u daljem tekstu ObZ) određeno je da je brak zajednica muškarca i žene uređena zakonom, dok je čl. 31. ObZ-a određeno je da su bračni drugovi u braku ravnopravni, te da su dužni jedan drugom biti vjerni, uzajamno se pomagati i uzdržavati, međusobno se poštovati te održavati skladne bračne i obiteljske odnose.
 Člankom 50. ObZ-a propisano je da razvod braka može tužbom zahtijevati jedan bračni drug, a oba bračna druga prijedlogom za sporazumni razvod braka, dok je u čl. 51. ObZ određeno da će sud razvesti brak: 1. ako oba bračna druga predlažu razvod braka na temelju sporazuma, 2. ako utvrdi da su bračni odnosi teško i trajno poremećeni ili 3. ako je od prestanka bračne zajednice protekla godina dana. 
Člankom 380. ObZ-a određeno je da osobe koje ostvaruju pravo na nasljedstvo iza bračnog druga koji je podnio tužbu radi razvoda  braka mogu nastaviti postupak  radi utvrđivanja da je tužba bila osnovana ako od smrti ostavitelja nije proteklo više od šest mjeseci, a nakon toga zahtjev se može istaknuti samo u posebnom parničnom postupku.

9. Iz izvedenih je dokaza utvrđeno da je tužiteljica sestra pokojnog tužitelja T.a J.a, koji je u ovom predmetu protiv tuženice podnio tužbu radi razvoda braka koji su sklopili 2. kolovoza 2008. u Puli, da je tijekom trajanja ovog parničnog postupka T. J. umro 20. studenog 2024., da je tužiteljica u roku iz čl. 380. ObZ-a predložila nastavak ovog parničnog postupka radi utvrđivanja da je bila osnovana tužba njezinog brata za razvod braka koji je bi sklopio s tuženicom.
Utvrđeno je da tuženica nakon sklapanja braka nije stanovala s T. J. niti u Ž. niti kod njegovih sestara i brata, nego da je nakon kraćeg zajedničkog života u P. tuženica otišla na T. nepoznatu adresu, najvjerojatnije  nazad u R. kako bi njegovala bolesnu majku, da njezina adresa im mjesto stanovanja nije poznato niti tužiteljici, da nema podataka da bi u njihovu braku bila rođena djeca, da je T. J. umro u Ž. u kući u kojoj je stanovao i da se poslije njega vodi ostavinski postupak kod nadležnog javnog bilježnika te da su  tužiteljica i preostale sestre i brat T. J. upućeni obavijestit javnog bilježnika o ishodu ovoga postupka.
Utvrđeno je da je T. J. u vrijeme smrti živio sam, da tuženica nije o njemu skrbila s obzirom da s njim nije stanovala i njezina mu je adresa bila nepoznata, da nije imao nikakve prihode nego se uzdržavao od financijske pomoći sestara i brata, da je dugi niz godina, nakon što je bio zaključio brak s tuženicom, živio u Nj. kod sestara, tužiteljice i S. J., da nije bio korisnik prava iz socijalne skrbi, da je za  potrebe ovoga postupka podnio zahtjev za odobravanje sekundarne pravne pomoći  u kojemu je naveo da se radi o razvodu braka bez djece, te da saslušani svjedoci nisu imali saznanja o zajedničkom životu T. J. i tuženice kroz vrijeme  kada je boravio kod sestara u Nj. te kod  sestre M. P. u G., što je više nego li  godinu dana prije nego li je podnesena tužba u ovoj pravnoj stvari. 

10. Opisana utvrđenja pokazuju da je bračna zajednica T. J. i tuženice faktično prestala puno prije podnošenja tužbe sudu, da T. J. nije bi u kontaktu s tuženicom, tako da su prije smrti T. J. koji je podnio kod ovoga suda tužbu za razvod brka koji je bio sklopio s tuženicom, nastupile okolnosti koje opravdavaju njegovo traženje da sud razvede taj brak koji je bio s tuženicom sklopio,  tako da se osnovanim se ukazuje ovaj zahtjev T. J.  kao bračnog druga koji je zbog  nastupa okolnosti koje zakon predviđa razlogom za razvod braka taj razvod kod suda i zatražio, no tijekom provedbe toga postupka je umro, tako da su predloženi dokazi izvedeni  nakon njegove smrti i prestanka toga braka dana 20. studenog 2024.. 
11. S obzirom da je jedan bračni drug, T. J., podnošenjem tužbe za razvod braka protiv tuženice kao njegovog bračnog druga pokazao da u toj bračnoj zajednici više ne želi ostati, a opisane okolnosti njihovog bračnog života potvrđuju da oni kao bračni drugovi faktično nisu živjeli u obiteljskoj, bračnoj zajednici duže od zakonom određenog vremena od godine dana, utvrđeno je da je njihova bračna zajednica prekinuta  puno prije  podnošenja tužbe T. J. ovome sudu, a svakako je od prekida te bračne zajednice  do podnošenja tužbe sudu proteklo više od godinu dana,  tako da je postojao ovaj zakonom predviđeni razlog za razvod braka u vrijeme kada je T. J. kao tužitelj  podnio protiv tuženice tužbu tražeći razvod njihovog braka koji su sklopili …  u P..

12. Slijedom prednjih utvrđenje, osnovan je tužbeni zahtjev tužiteljice kojim traži utvrđenje da je tužbeni zahtjev njezinog brata T. J. usmjeren na razvod braka koji je sklopio s tuženicom 2. kolovoza 2008. u Puli bio osnovan, te je sud odlučio kao u izreci ove presude.
U Vukovaru 30. rujna 2026.
									               Sudac:
								         Sanja Vrabec-Vrančić v.r.




Uputa o pravnom lijeku:
Protiv ove presude može se podnijeti žalba u roku od 15 (petnaest) dana računajući od dana primitka otpravka ove presude. Žalba se podnosi županijskom sudu kao drugostupanjskom, putem ovoga suda, pisano u tri istovjetna primjerka.	
Ako stranka nije pristupila na ročište na kojemu se presuda objavljuje, a uredno je obaviještena o ročištu, smatrat će se da joj je dostava presude obavljena onoga dana kada je održano ročište na kojem se presuda objavljuje, a presudu će sud istaknuti na internetskoj stranici e-oglasnoj ploči sudova, dok ovjereni prijepis presude stranka može preuzeti neposredno u sudu istoga dana (čl. 335. st. 9., 10. i 11. ZPP-a).
	Stranci koja nije uredno obaviještena o ročištu na kojemu se presuda objavljuje, sud će presudu dostaviti prema odredbama ZPP-a o dostavi pismena (čl. 335. st.11. ZPP-a). 	

Dostavna naredba:
1. Tužiteljici putem punomoćnika. 
2. Tuženici po posebnom skrbniku.

